બીજી તરફ કોંગ્રેસ તરફથી એવા આક્ષેપ થઈ રહ્યા છે કે ગુજરાતમાં પાટીદારો અને ઓબીસી દ્વારા જે આંદોલન ચાલી રહ્યાં છે તેનાથી ગભરાઈને ભાજપ ગુજરાતની ચૂંટણી જાહેર કરવામાં વિલંબ કરાવી રહ્યો છે. બીજી તરફ ચૂંટણી પંચે હિમાચલ સાથે ગુજરાત વિધાનસભાની ચૂંટણીનાં પરિણામ ૧૮ ડિસેમ્બરે જાહેર કરવાની વાત કરી હોવા છતાં ગુજરાતની ચૂંટણી જાહેર કરવામાં કેમ વિલંબ થઈ રહ્યો છે ? તેવા સવાલ થઈ રહ્યા છે. ગુજરાત વિધાનસભામાં ૧૮૨ સીટ છે. અને વર્તમાન વિધાનસભાની મુદત ૨૨ જાન્યુઆરી ૨૦૧૮ના રોજ પૂરી થઈ રહી છે. ત્યારે ભાજપે આ વખતે ૧૫૦થી વધુ સીટ જીતવાનો લક્ષ્યાંક રાખ્યો છે. પરંતુ આ વખતની ચૂંટણીમાં પટેલ-પાટીદાર મતદારો કિંગમેકર સાબિત થઈ શકે તેમ છે. તેથી આ મતદારો ભાજપ અને કોંગ્રેસ માટે મહત્વના સાબિત થઈ શકે તેમ હોવાથી બંને પક્ષ તરફથી તેમના મતો અંકે કરવા અત્યારથી જ વિવિધ તરકીબો અજમાવવામાં આ‍વી રહી છે.